સુખના પ્રકાર બદલાય એમ સંતોષના પ્રકાર બદલાતા ફરે છે. સંતોષમાં સુખ આવી જાય છે, પરંતુ સુખમાં સંતોષ હોય જ એ જરૂરી નથી. નિવૃત્તિ પછી કરવાનાં કામો નિવૃત્તિ પહેલાં જ થઈ જાય ત્યારે સંતોષ સફળતાની સીડીને હાંફ્યા વગર ચઢે છે. સમય બધાની ઉંમર પ્રમાણે પોતાને જીવતો હોય છે અને સમયની ઉંમર? જોઈ છે ખરી સમયની ઉંમર? ચુકાઈ ગયેલી નદીના સળમાં, કરચલીવાળા મમ્મીના કપાળમાં, કવિની નહીં લખાયેલી પંક્તિઓના વલખામાં, દીકરીની આંખો વચ્ચે મોટા થતા ચાંદલામાં, પત્નીના બદલાયેલા વલણમાં, દોસ્તો મળતા હતા એ વખતની નવરાશને યાદ કરવામાં, ઝાકળ ફૂલને છોડીને જાય છે ત્યારે રડતી કુંપળમાં, બદલાયેલા એક સમયનાં જૂતાંના માપમાં અને હવે રૂટિન થઈ ગયેલા રસ્તામાં! ક્યાં ક્યાં નથી વર્તાતી સમયની ઉંમર?